Nariadenie Rady (ES) č. 312/2003
z 18. februára 2003,
ktorým sa v Spoločenstve vykonávajú colné ustanovenia Dohody o pridružení medzi Európskym spoločenstvom a jeho štátmi na jednej strane a Čílskou republikou na strane druhej
RADA EURÓPSKEJ ÚNIE,
so zreteľom na Zmluvu o založení Európskeho hospodárskeho spoločenstva, najmä na jej článok 133,
so zreteľom na návrh Komisie,
keďže
(1) Dohoda o pridružení medzi Európskym spoločenstvom a jeho členskými štátmi na jednej strane a Čílskou republikou na strane druhej [1], ďalej len "dohoda", ustanovuje colné preferencie uplatniteľné na výrobky v súlade s prílohou III dohody.
(2) Rozhodnutie 2002/979/ES [2] o podpise a dočasnom uplatňovaní určitých ustanovení dohody ustanovuje, že colné preferencie ustanovené dohodou možno dočasne uplatňovať až do nadobudnutia jej účinnosti.
(3) Základné sadzby na výpočet znížení cla sú sadzby uvedené v prílohe I dohody.
(4) Rovnaké metódy výpočtu by sa mali pri osobitných clách uplatňovať na colné sadzby ad valorem, okrem prípadov uvedených v článku 71 ods. 2 a 3 dohody.
(5) Dohoda stanovuje, že určité výrobky s pôvodom v Čile možno dovážať do Spoločenstva v rámci limitov colných kvót so zníženou alebo nulovou sadzbou cla. Je potrebné určiť výrobky spôsobilé pre uvedené colné opatrenia, ich objem, clá a metódy výpočtu ich zníženia.
(6) Je vhodné ustanoviť, aby sa colné kvóty vo všeobecnosti uplatňovali podľa poradia v akom prichádzajú ("kto prv príde, ten prv melie") v súlade s článkami 308a, 308b a 308c nariadenia Komisie (EHS) č. 2454/93 z 2. júla 1993, ktorým sa vykonávajú ustanovenia nariadenia Rady (EHS) č. 2913/92 ustanovujúceho Colný kódex Spoločenstva [3]. Colná kvóta určitých výrobkov by sa mala riadiť systémom, ktorý je založený na dovozných a vývozných licenciách a ktorý by mala vykonávať Komisia.
(7) Číselné znaky kombinovanej nomenklatúry uvedené v tomto nariadení sú číselnými znakmi kombinovanej nomenklatúry na rok 2003 ustanovenej nariadením Rady (EHS) č. 2658/87 z 23. júla 1987 o colnej a štatistickej nomenklatúre a Spoločnom colnom sadzobníku [4]. Dôsledkom zmien a doplnení kombinovanej nomenklatúry a kódov Taric prijatých po roku 2002 by nemali byť podstatné zmeny dohôd alebo iných aktov uzavretých medzi Spoločenstvom a Čile. Preto je vhodné ustanoviť, že takéto zmeny a doplnky a technické úpravy prílohy nariadení vykonané nevyhnutne zmenami a doplneniami kombinovanej nomenklatúry môže prijať Komisia s pomocou Výboru pre Colný kódex v súlade s rozhodnutím Rady 1999/468/ES z 28. júna 1999, ktorým sa ustanovujú postupy na uplatňovanie vykonávacích právomocí prenesených na Komisiu [5]. Je tiež vhodné ustanoviť, že ten istý postup by sa mal uplatňovať pri prijímaní zmien a doplnení dohody alebo rozhodnutí prijímaných podľa nej, alebo iných dohôd medzi stranami.
(8) V záujme boja proti podvodom je nevyhnutné ustanoviť, že preferenčné dovozy do Spoločenstva môžu podliehať kontrole,
PRIJALA TOTO NARIADENIE:
Článok 1
1. Na účely zavedenia colných výhod ustanovených v dohode:
a) pojem "clo MFN" znamená clá uvedené v druhej časti prílohy I nariadenia (EHS) č. 2658/87. To však neznamená clo ustanovené v rámci colnej kvóty podľa článku 26 zmluvy alebo podľa prílohy 7 nariadenia (EHS) č. 2658/87;
b) konečná sadzba preferenčného cla podľa odseku 2 sa zaokrúhľuje nadol na jedno desatinné miesto.
2. Preferenčná sadzba sa považuje za plnú výnimku, ak výsledok výpočtu sadzby preferenčného cla je buď:
a) 1 % alebo menej v prípade ciel ad valorem, alebo
b) EUR 2 alebo menej pri každej jednotlivej sume v eurách v prípadoch osobitných ciel.
3. Ak clá obsahujú clo ad valorem s minimálnym a maximálnym clom, preferenčná zľava sa uplatňuje aj na minimálne a maximálne clo. Pri výrobkoch uvedených v prílohe I dohody, v kategóriách "EP" a "SP" sa uplatňuje preferenčné zníženie len na clo ad valorem a v súlade s prílohou I dohody. Ak je súčasťou cla viac ako jedno osobitné clo, preferenčné zníženie sa uplatňuje na všetky tieto clá a v súlade s prílohou I dohody.
Článok 2
1. Komisia otvorí ročné colné kvóty pre výrobky s pôvodom v Čile ustanovené v prílohe. Clá na tieto výrobky sa znižujú na úrovne ustanovené pre colné kvóty a v rámci limitov, ktoré sú uvedené v prílohe.
2. Zníženia cla podľa prílohy sú vyjadrené ako percento cla účinne uplatňovaného na tovar s pôvodom v Čile mimo colných kvót ustanovených v prílohe, keď sa deklarujú na prepustenie do voľného obehu.
3. Colné kvóty uvedené v prílohe sa otvárajú každý rok od 1. januára na 12-mesačné obdobie. V roku 2003 sa však s výnimkou kvóty podľa článku 4 ods. 2 znižuje objem týchto kvót o taký počet dvanástin, aký zodpovedá počtu kalendárnych mesiacov pred účinnosťou tohto nariadenia.
4. Colná kvóta, ktorá patrí do kategórie eliminácie ciel ustanovenej v prílohe I dohody sa končí súčasne s úplným zrušením preferenčného cla v súlade s jeho časovým plánom.
Článok 3
1. Ročný objem colných kvót s poradovými číslami 0.1921, 09.1922, 09.1923 a 09.4181 v prílohe sa od 1. januára 2004 každý rok postupne zvyšuje vždy o 10 % z pôvodného množstva.
2. Ročný objem colných kvót s poradovými číslami 09.1924, 09.1925, 09.1926, 09.1927, 09.1928, 09.1929 a 09.1930 v prílohe sa od 1. januára 2004 každý rok postupne zvyšuje vždy o päť percent z pôvodného množstva.
Článok 4
1. Okrem colnej kvóty s poradovým číslom 09.4181 sa s colnými kvótami uvedenými v prílohe hospodári v súlade s článkami 308a, 308b a 308c nariadenia (EHS) č. 2454/93.
2. Pravidlá hospodárenia s colnou kvótou s poradovým číslom 09.4181 ustanovuje Komisia.
Článok 5
Zmeny a doplnky a technické úpravy prílohy tohto nariadenia, ktorých potreba vznikla v dôsledku zmien a doplnkov kombinovanej nomenklatúry a kódov Taric alebo v dôsledku zmien a doplnení dohody, alebo na základe rozhodnutí spoločných orgánov zriadených podľa dohody, alebo na základe záverov iných dohôd, protokolov alebo výmen listov medzi Spoločenstvom a Čile, prijíma Komisia v súlade s postupom ustanoveným v článku 6 ods. 2
Článok 6
1. Komisii pomáha Výbor pre Colný kódex, ďalej len "výbor".
2. Pri odkaze na tento odsek sa uplatňujú články 4 a 7 rozhodnutia 1999/468/ES.
Obdobie uvedené v článku 4 ods. 3 rozhodnutia 1999/468/ES sa ustanovuje na tri mesiace.
3. Výbor prijme svoj rokovací poriadok.
Článok 7
1. Výrobky prepustené do voľného obehu s výhodou preferenčných sadzieb podľa dohody môžu podliehať dohľadu. Komisia po porade s členskými štátmi rozhoduje, na ktoré výrobky sa vzťahuje dohľad.
2. Článok 308d nariadenia (EHS) č. 2454/93 sa uplatňuje.
3. Členské štáty a Komisia úzko spolupracujú, aby zabezpečili výkon dohľadu podľa odseku 1.
Článok 8
Toto nariadenie nadobúda účinnosť tretí deň od jeho uverejnenia v Úradnom vestníku Európskej únie.
Uplatňuje sa od dátumu dočasného uplatňovania určitých ustanovení dohody.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. februára 2003